Pijim' pijim' tiquin' ac tococwa na:
Ma' na wari' co wanxi' pane.
Ma' 2 nana mana panxica.
Tomi' pan ac ca na panxica co xo' hwara'.
Tomi' xim inem ta te non.
Cut mi' ne pain caramajum ca wara tomi' an to mi' mapa' pane,
wara cut mi' ne pain,
pain ca om mi' pin querec ma ca' na ca tomi' con ma'.
Na ra ac ca na,
cut mi' ac tococwa pain caramaxicon na mana panxica.
Om ca pain homa ne,
mao tain xijein macan' pain pira ta ac ca na co xo' hwara' ma'.
Vender pin iri nain oro caramaxicon ne,
cut in cut in pi' pin ac cain na dinheiro nein,
mao ac ca na quem.
Wa' mao iri nain i cain ne,
tamanain pe ac ca na,
waraju pin ac cain na dinheiro nucun.
Waraju waraju pi' pin iri nain dinheiro nucun ne,
pe' tamana ac caca na oro wari' co to nanain i cain.
Ximin pan ac ca na quem.
Je ca hwet con wari' nein macan' ca pe pan ca ma'.
Xiram pa' ne,
pe ho' xim,
taramaja mi' xim ta ac con na.
Je i ma' ta ac ca na,
mo hwet rain caji mijac ne cain,
querec wet rain ta ac con na.
Ximin na,
xi pe' tamana ara ca ta.
Cao' xitain caramaji mijac na ina me na.
Ane om xiram pa' camain' cocon oro wari' ne.
Aram aram coromicat xo' pin ac ca na.
Querec pin' xucun pain ca tamanain nucun.
Wa ina me ac xucun na.
Ma' ma' pi' pin nonon carawa ca cao' wa oro wari' co taramaja mi' nonon te ta.
Ma'am ca' nanain quem.
Wata' iri na ne,
mi' inain xocomu ta ac xucun na.
In hwet ton te ta ac xucun na.
Tomi' ton,
caracat ina ta te,
xi ari ara ton Iri' Jam pane ta,
ari inem pane quem ac ton tara.
Om ca hohot ne pain ca panxita' mami' mapa' ca'.
Ac wari' co taramaja mi' mapa' pain xuru ta ne e',
ac i ma' tara ca tomi' ton te ta ac xucun na.
Hwet ho' ton ta ac ca na,
mao ac ca na quem.
Wa' mao ta' iri na ne,
querec pira ac con na cote ca.
Xiram pa' tamana non panxica.
Mo hwet ac con na,
pe horoman tapan' ac con na,
xup ac con na pain orocoxicon quem.
Caracat ina ta te ac con na panxica.
Caracat ina,
xi ari ara ton Iri' Jam pane ta.
Ari inem quem.
Om ca hohot ne pain ca panxita' mami' mapa' ta non.
Om na ta arain ac con na cote ca.
Harahap je e' ac tococwa na co taramaja mi' e' nonon ma'.
An qui' jun iri' wom ma',
co awi tiquin' ca' non oro xucun wom pain xuru ca'.
Pe jun con panxita' cwa' tata.
Pe jun pain micon anel,
pe jun pain caximacon caji caxim ma' quem ac tococwa na.
An qui' ac hwein tara wijimain boi ca towe awi ma'.
To' pa' pin ac hwein tara,
xain ac hwein tara.
Cao' querec te xi'.
Xi in qui' ara ca panxita' cwa' ta.
Ac ca mi' pin ca paxi' na ira,
ac ca e' mami' ca na pain xocori ca'.
Ac ca pan' am ca paxi' na,
ane mam' ton ne na cote ca.
Tomi' querec te xi',
xi om ne ca in hwet ara capa' ta na.
Panxica co wara ma' ma' iri na ne,
taramaja pe nain xitot.
In mao tain xirim ta ac ca na.
Hwet pin tain iri nain xirim ne,
taraju ac cain na tamara',
taraju nain ca tomi' querec te nequequem co pi' xirao' nana ma' quem.
Merem qui' ac con na wari' co taramaja mi' e' nonon ma':
Ma' carawa ca ara cacama quem non.
Om na,
in qui' na coxa' ma ta.
To' pa' pin jein wijimain boi ca towe awi ma' naparut cote ma.
Xi om ne ca in qui' xo' ara ca coxa' ma ta.
Jain jain paxi' na pain i cain,
ane awi pin ca pain xocori ca' ne na ca tomi' con ma'.
Mana' tamana ac ca na cwaji' ca ma'.
Om ca corom ra ha' ca.
Hwet qui' ac ca na cote ca,
tomi' mip ac con na:
Corom ra corom ra paxi' non.
Ane tomi' pan ca panxica ma' ne:
Taraju wet ne e'!
Mija na oro cawaxi' ca taramaja mi' xim ca'.
Ac ca taramaja caca co taramaja mi' e' nenem cwa' ina pum.
Om paxi' na ca ari camain' xim ta.
Tama' tomi' ha' paxi' inem.
Ane om mi' camain' mapa' pain carawa ca mam' cao' querec te wi ta' cocon oro win ma' ne ne.
Mo xi mi' mapa' pain wijimain cabrito.
Om ca mi' camain' mapa' pain.
Panxima iri na ne,
co mam' waraju nain dinheiro nein caramajum cacam oro caxicam narima' ma',
in qui' iri na ne,
to' pa' mi' ac mon na pain wijimain boi ca towe awi na ca tomi' con cote ca ma'.
Om na ta arain ac con na cote ca.
Wara pe ho' cara mapa',
mene mene pi' pin main oro caramaju ca' quem.
Na e' na pain ca an hwet xin ca tomi' querec te nexi' pain ca cao' querec te nexi' ca'.
Xi in qui' ara ca coxa' ma cwa'.
Mi' pin tara paxi' urun pane.
Ane in qui' ca ne.
Ac ca e' mami' ca na.
Pan' am tara paxi' urun pane quem.
Ane in hwet capari' ne.
Ac ca mam' xun na ta na ca tomi' con panxica ma'.
Ac i ma' na ca pijim' tococwa pane.